Alustada võiks jälle muidugi kaugelt, kohe eriti kaugelt. Aga et suurema osa sellest jutust peaks ebatsensuursete väljendite rohkuse tõttu avalikkuse tarbeks tsenseerima, siis ma seda ei tee (asjasse  pühendet isikud saavad muidugi aru, millest ja miks ma räägin   ). Ühesõnaga - piisab kui öelda, et taas kord tuli ennast ohvriks tuua töökohustustele, mistõttu ma ei saanud osaleda kodanik S. Svenssoni sünnipäevapeol. Üleüldise pettumuse leevendamiseks otsustasin õigel sünnipäeval - teil on täiesti õigus! - talle kooki teha. Et külmkapis laiutas õnnelike kanade 24 õnnelikku muna, sugulaselt  saadud, siis selle liitmistehte tulemuseks oli biskviit. Edasi oli külmkappi kuskilt siginenud ka suur pakk vahukoort. Keskkonna mõjusid arvesse võttes lisandus valemisse rabarber (ei tähenda, et sügavkülmas on veel ka mustikaid ja vaarikaid, mis tuleks kiiremas korras ära tarbida, praegu oleks suisa mõeldamatu kasutada midagi peale rabarberi). Ja olles siis võrrandi lahendanud ja tulemuse konstandiga läbi korrutanud, sain vastuseks - rabarberišarloti. Suure, isuäratava, hästi rabarberise, mahlase, kreemja ja  hapuka. Magusama eelistajad peaksid täidisesse kindlasti ka suhkrut lisama.